BANPU โชว์งบ Q2 พลิกกำไร 1.3 พันลบ. รับอานิสงส์ราคา “ถ่านหิน-ก๊าซ” พุ่ง – บาทอ่อนหนุน
BANPU อวดผลงานไตรมาส 2 พลิกกำไร 1.3 พันลบ. จากปีก่อนขาดทุน 2.5 พันลบ. ส่วนงวด 6 เดือนพลิกกำไร 2.8 พันลบ. จากปีก่อนขาดทุน 801 ลบ.
BANPU โชว์ผลงานไตรมาส 2 พลิกกำไร 1.3 พันลบ. รับอานิสงส์ราคาถ่านหิน-ก๊าซพุ่ง – บาทอ่อนหนุน ส่วนงวด 6 เดือนพลิกกำไร 2.8 พันลบ. จากขาดทุน 801 ลบ.
9 ส.ค. 2564

บริษัท บ้านปู จำกัด (มหาชน) หรือ BANPU รายงานผลการดำเนินงานงวดไตรมาส 2 และงวดครึ่งแรกของปี 2564 มีกำไรสุทธิ ดังนี้

สำหรับผลประกอบการในไตรมาสที่ 2 ปี 2564 บริษัทฯรายงานผลกำไรสุทธิจำนวน 42 ล้านเหรียญสหรัฐ โดยหลักเป็นผลจากการปรับตัวที่สูงขึ้นของราคาตลาดถ่านหินและก๊าซธรรมชาติจึงส่งผลดีในภาพรวมต่อกลุ่มบริษัท รวมถึงการรับรู้กำไรจากอัตราแลกเปลี่ยน ซึ่งเป็นผลมาจากการอ่อนค่าของเงินสกุลบาทต่อเงินสกุลเหรียญสหรัฐ
โดยรายได้จากการขายรวมจำนวน 799 ล้านเหรียญสหรัฐ (เทียบเท่า 25,063 ล้านบาท) เพิ่มขึ้นจำนวน 281 ล้านเหรียญสหรัฐจากไตรมาสเดียวกันของปีก่อน
ทั้งนี้ รายได้จากธุรกิจถ่านหิน จำนวน 587 ล้านเหรียญสหรัฐ เพิ่มขึ้น 134 ล้านเหรียญสหรัฐหรือร้อยละ 30 เป็นผลสุทธิจากราคาขายเฉลี่ยของถ่านหินที่เพิ่มขึ้น 20.92 เหรียญสหรัฐต่อตัน หรือคิดเป็นร้อยละ 39 ในขณะที่ปริมาณขายถ่านหินลดลง จำนวน 0.61 ล้านตัน และต้นทุนขายเฉลี่ยเพิ่มขึ้นเพียงร้อยละ 3 เมื่อเทียบกับไตรมาสเดียวกันของปีก่อน
ส่วนรายได้จากธุรกิจก๊าซในไตรมาสที่ 2 ปี 2564 จำนวน 160 ล้านเหรียญสหรัฐ เพิ่มขึ้น จำนวน 149 ล้านเหรียญสหรัฐ เมื่อเทียบกับไตรมาสเดียวกันของปีก่อน มาจากการรับรู้รายได้จากการขายในแหล่งบาร์เน็ตต์ (Barnett) ที่บริษัทฯ เข้าซื้อสินทรัพย์ดังกล่าวใน ไตรมาส 4 ปี 2563